
Nr.8806, datë 17.5.2001

PËR DISA SHTESA NË LIGJIN NR.8563, DATË 22.12.1999 “PËR PËRCAKTIMIN E FORMËS DHE FORMULËS SË PRIVATIZIMIT TË BANKËS SË KURSIMEVE SH.A.”

Në mbështetje të neneve 78 dhe 83 pika 1 të Kushtetutës, me propozimin e një grupi deputetësh,

K UV E N D I 
 
I REPUBLIKËS SË SHQIPËRISË
V E N D O S I:

Neni 1

Në nenin 1 të ligjit nr.8563, datë 22.12.1999 “Për përcaktimin e formës dhe formulës së privatizimit të Bankës së Kursimeve sh.a. bëhen këto shtesa:
Në rreshtin e dytë, pas fjalëve “nëpërmjet shitjes” shtohen fjalët “ose shitjes me kusht”.
Po në këtë nen, pas paragrafit të parë shtohet një paragraf me këtë përmbajtje:
“Në rast se marrëveshja për transferimin e të drejtës së pronësisë të aksioneve të Bankës së Kursimeve sh.a. do të bëhet me kushte, kjo marrëveshje duhet të miratohet nga Kuvendi.”

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3047, datë 5.6.2001 të Presidentit të Republikës së Shqipërisë, Rexhep Meidani


L I G J
Nr.8807, datë 17.5.2001

PËR NJË NDRYSHIM NË LIGJIN NR.8437, DATË 28.12.1998 “PËR AKZICAT NË REPUBLIKËN E SHQIPËRISË”, NDRYSHUAR ME LIGJET NR.8507, DATË 19.7.1999; NR.8595, DATË 6.4.2000 DHE NR.8716, DATË 15.12.2000

Në mbështetje të neneve 78 dhe 83 pika 1  të Kushtetutës, me propozimin e Këshillit të Ministrave,

K UV E N D I 
 
I REPUBLIKËS SË SHQIPËRISË
V E N D O S I:

Neni 1

Në shkronjën “dh”, në nëndarjen 9 të nenit 3 të ligjit nr.8437, datë 28.12.1998 “Për akcizat në Republikën e Shqipërisë”, ndryshuar me ligjet nr.8507, datë 19.7.1999; nr.8595, datë 6.4.2000 dhe nr.8716, datë 15.12.2000 hiqen fjalët “koks nafte”.

Neni 2

Në shkronjën “dh”, pas nëndarjes 9 të nenit 3 të ligjit nr.8437, datë 28.12.1998 “Për akcizat në Republikën e Shqipërisë”, ndryshuar me ligjet nr.8507, datë 19.7.1999; nr.8595, datë 6.4.2000 dhe nr.8716, datë 15.12.2000 shtohet nëndarja 9/1 si më poshtë, me këtë përmbajtje:
“9/1. Koks nafte - 5 për qind”.

Neni 3

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3048, datë 5.6.2001 të Presidentit të Republikës së Shqipërisë, Rexhep Meidani



L I G J
Nr.8808, datë 17.5.2001

PËR NJË NDRYSHIM NË LIGJIN NR. 8474, DATË 14.4.1999 “PËR MIRATIMIN E NOMENKLATURËS DHE TË TARIFËS DOGANORE”, NDRYSHUAR ME LIGJET NR.8558, DATË 22.12.1999 DHE NR.8712, DATË 15.2.2000

Në mbështetje të neneve 78 dhe 83 pika 1  të Kushtetutës, me propozimin e Këshillit të Ministrave,

K UV E N D I 
 
I REPUBLIKËS SË SHQIPËRISË
V E N D O S I:

Neni 1

Në krerët 27131100 dhe 27131200 të ligjit nr.8474, datë 14.4.1999 “Për miratimin e nomenklaturës dhe të tarifës doganore”, ndryshuar me ligjet nr.8558, datë 22.12.1999 dhe nr.8712, datë 15.2.2000, tarifa doganore prej 15 për qind ndryshohet dhe zëvendësohet me tarifën 2 për qind.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3049, datë 5.6.2001 të Presidentit të Republikës së Shqipërisë, Rexhep Meidani


L I G J
Nr.8809, datë 17.5.2001

PËR NJË NDRYSHIM NË LIGJIN NR.8691, DATË 16.11.2000 
“PËR PRODHIMIN DHE TREGTIMIN E DUHANIT DHE TË CIGAREVE”

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

K UV E N D I 
 
I REPUBLIKËS SË SHQIPËRISË
V E N D O S I:

Neni 1

Shkronja “a” e pikës 3 e nenit 21 në ligjin nr.8691, datë 16.11.2000 “Për prodhimin dhe tregtimin e duhanit dhe të cigareve” shfuqizohet.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3050, datë 5.6.2001 të Presidentit të Republikës së Shqipërisë, Rexhep Meidani



L I G J
Nr.8810, datë 17.5.2001

PËR PËRCAKTIMIN E FORMËS DHE TË STRUKTURËS SË FORMULËS TË PRIVATIZIMIT TË SHOQËRISË ANONIME “ALBTELECOM”

Në mbështetje të neneve 78 dhe 83 pika 1  të Kushtetutës, me propozimin e Këshillit të Ministrave,

K UV E N D I 
 
I REPUBLIKËS SË SHQIPËRISË
V E N D O S I:

Neni 1
 
Shoqëria anonime “Albtelecom” i nënshtrohet privatizimit.
Privatizimi i “Albtelecomit”sh.a. do të realizohet nëpërmjet transferimit të së drejtës së pronësisë të 100 për qind të aksioneve të zotëruara nga shteti të tretëve, sipas formulës së privatizimit të parashikuar në këtë ligj.

Neni 2

Forma dhe formula e privatizimit të aksioneve të “Albtelecom” sh.a. është si vijon:
1. Jo më pak se 51 për qind, por jo më shumë se 76 për qind e aksioneve të kapitalit, u ofrohen investitorëve strategjikë të cilët janë shoqëri të specializuara në fushën e telekomunikacioneve.
 Paketa e aksioneve të parashikuara në paragrafin e mësipërm do të transferohet nëpërmjet shitjes me tender të hapur ndërkombëtar dhe paguhet me USD. Madhësia e kësaj pakete përcaktohet me vendim të Këshillit të Ministrave.
2. 3 (tre) për qind e aksioneve të kapitalit transferohet pa pagesë për llogari të “Albapost” sh.a.
3. Paketa e mbetur e aksioneve të kapitalit u ofrohet subjekteve të mëposhtëm:
- Ish-pronarëve të mëparshëm të truallit dhe të ndërtesave, sipas vlerës së përfshirë në kapitalin e shoqërisë, sipas akteve ligjore dhe nënligjore në fuqi.
- Punonjësve të “Albtelekom” sh.a., me anë të shkëmbimit të aksioneve me bonot e privatizimit të zotëruara prej tyre, duke përfshirë edhe ato të zotëruara, përfshirë nga familjarët e tyre (të tillë janë vetëm prindërit, bashkëshortët dhe fëmijët e punonjësve).
Në kuptim të këtij paragrafi, punonjës të shoqërisë vlerësohen punonjësit aktualë dhe ata të trajtuar me asistencë, sipas akteve ligjore në fuqi, një vit para publikimit të shoqërisë për privatizim.
4. Aksionet që mbeten pas procedurës së përshkruar në pikën 3, do të transferohen nëpërmjet ofertës publike dhe/ose me ankande publike, sipas akteve ligjore në fuqi.
Mënyra e transferimit dhe madhësia e kësaj pakete aksionesh do të përcaktohet me vendim të Këshillit të Ministrave.
5. Investitorët strategjikë, të cilët blejnë aksione sipas pikës 1,ushtrojnë të drejtën e parablerjes së aksioneve të kapitalit, të mbetura pas procedurës së përshkruar më sipër,nëse ka, duke paguar të njëjtin çmim për aksion sipas pikës 1. E drejta e parablerjes shuhet 1 vit pas përfundimit të procedurës së transferimit të aksioneve që u janë ofruar subjekteve sipas pikave 3 dhe 4.
6. Në rastin e një pakete të mbetur, pas përfundimit të afatit për parablerjen nga investitori strategjik, mënyra e transferimit të kësaj pakete do të përcaktohet me vendim të Këshillit të Ministrave, duke zbatuar procedurën e përshkruar në pikën 4.
Në kuptim të paragrafëve të pikave 4 dhe 6 nuk do të zbatohen nenet 206 dhe 207 të ligjit nr.7638, datë 19.11.1992 “Për shoqëritë tregtare”.

Neni 3

Trajtimi i punonjësve që do të dalin të papunë nga procesi i ristrukturimit, në kuadër të privatizimit të “Albtelecom” sh.a. do të përcaktohet me vendim të Këshillit të Ministrave.
Fondet e nevojshme për një trajtim të tillë do të mbulohen nga të ardhurat e shoqërisë anonime “Albtelecom” përpara përfundimit të procesit të privatizimit. Pas përfundimit të këtij procesi, fondet që nevojiten për një trajtim të tillë, do të mbulohen nga të ardhurat e privatizimit, në përputhje me nenin 4 në vijim.

Neni 4

Të ardhurat nga privatizimi i Albtelecom sh.a. do të përdoren:
- për mbulimin e shpenzimeve për organizimin e tenderit dhe për veprimtari të tjera, që nevojiten në procesin e privatizimit;
- për pagesën e tarifës së suksesit shoqërisë së huaj konsulente;
- për mbulimin e fondeve për trajtimin e punonjësve.
Pjesa që mbetet kalon në Buxhetin e Shtetit.
Masa e përdorimit të të ardhurave nga privatizimi i Albtelecom-it do të përcaktohet me vendim të Këshillit të Ministrave.

Neni 5

Kriteret e përzgjedhjes së investitorëve strategjikë dhe kriteret e vlerësimit të ofertave për privatizimin e shoqërisë anonime “Albtecom” përcaktohen me vendim të Këshillit të Ministrave.

Neni 6

Ngarkohet Ministria e Ekonomisë Publike dhe Privatizimit për kryerjen e të gjitha procedurave të tenderit ndërkombëtar për investitorët strategjikë me asistencën  e shoqërisë së huaj konsulente.

Neni 7

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr. 3051, datë 5.6.2001 të Presidentit të Republikës së Shqipërisë, Rexhep Meidani

